## La Generalitat organitza una jornada de sensibilització i formació per a lluitar contra la violència sobre la dona en entorns digitals

*** La iniciativa té com a objectiu previndre i formar professionals dels servicis socials, policies i associacions**

La Vicepresidència primera i Conselleria de Servicis Socials, Igualtat i Vivenda, a través del Comissionat per a la Lluita contra la Violència sobre la Dona, ha organitzat juntament amb la Universitat de València la jornada ‘Connectades i vulnerables: violència sobre la dona en entorns digitals’ dirigida a personal professional dels servicis socials i de les atencions a víctimes, policies i associacions.

L’objectiu d’esta jornada consistix a sensibilitzar, previndre i formar en els diferents àmbits de violència que patixen les dones, especialment en l’entorn digital actual.

La iniciativa està impulsada juntament amb la Unitat d’Informació i Investigació Social i Sanitària de la Universitat de València, i ha sigut inaugurada per la secretària autonòmica d’Igualtat i Diversitat, Asunción Quinzá, i el comissionat per a la Lluita contra la Violència sobre la Dona, Felipe del Baño.

Esta sessió a València és la primera d’una sèrie de sessions que també es desenrotllaran en les altres dos capitals de província durant els dos mesos pròxims.

A més dels representants de la Conselleria, durant la jornada han participat diferents veus expertes en l’àmbit de la violència que patixen les dones en els entorns digitals, com la fiscal especialitzada en violència de gènere, Susana Gisbert, que ha repassat la continuïtat de les violències que passen del real al virtual; la pedagoga Sole Puche, que ha abordat les claus per a la prevenció de la violència des de l’adolescència; la representant de la Universitat de València, María Milagros del Saz, que ha detallat les tipologies emergents de violència digital sobre les dones; i la periodista Montserrat Boix, que ha tractat el tema de l’ús de les xarxes com a ferramenta de visibilització i autodefensa digital.

La secretària autonòmica d’Igualtat i Diversitat, Asunción Quinzá, ha destacat que “esta ha sigut una jornada realment important per a impulsar, visibilitzar i donar veu a problemes reals amb els quals, desgraciadament, es troben les dones en l’actualitat i que es potencien per l’auge digital i el seu mal ús, per la qual cosa estem compromesos i ferms a erradicar la violència sobre les dones de qualsevol àmbit des de l’educació i la sensibilització”.

A més, Quinzá ha agraït la participació de “persones expertes que compartixen els seus coneixements davant els presents, teixint xarxes de suport, complicitat i compromís entre professionals i ciutadania, perquè només des de la unió podrem donar respostes eficaces i humanes a esta forma de violència que tant de mal causa”, ha conclòs.

Fecha: 25/09/2025